
KIITOS


Riitta, Tepa, Marjo,


Anne-Mari, Ulla. Johanna


ja kaikki ymmärtävät ystävät


jotka olette kannustaneet


ja auttaneet eteenpäin


uskonpuutteen


upottavassa suossa.


KIITOS!

Vielä kerran tulin Auringosta.


Vielä kerran synnyin maailmaan.


Vielä kerran heräsin


uuteen elämään.

Jos et tunne Luojaasi


kulkiessasi maan päällä,


ei tulevassa elämässäkään


ole muuta kuin varjoja.


Täällä ja nyt


salaisuus paljastuu.


Täällä ja nyt


verho kohotetaan.


Oi ihminen, älä pelkää! 1)






LUKIJALLE


Matkalla elämässä mieleen kertyy monia kysymyksiä. Vastauksia etsiessämme törmäämme moniin erilaisiin käsityksiin koska jokainen meistä puhuu omaa totuuttaan.


Aikojen alusta asti ihminen on pohtinut ja yrittänyt ymmärtää elämän tarkoitusta, maailmankaikkeuden arvoituksia ja etsinyt yhteyttä kaiken Luojaan, luomakunnan synnyttäjään. Luomisen ihmeen pohdinnoista on eri kulttuureissa syntynyt luomiskertomuksia, uskomuksia ja uskontoja, jotka ovat luoneet ihmiselle turvallisen maailman elää ja kehittyä.


Elämän ilmiöiden tutkiminen jatkuu, joten oman totuuden, oman tien, elämän tarkoituksen ja päämäärän löytäminen kaiken keskellä voi olla haastavaa. Henkinen herkkyys avaa uusia ulottuvuuksia kokemuksillemme, niinpä ihmeteltävää riittää jatkuvasti muuttuvassa maailmassa.


Henkinen kehitys tapahtuu läpi elämän. Kompastelemme joka päivä yritysten ja erehdysten polkua eteenpäin kohti Valoa, kohti Rakkautta. Kohdatessamme toisemme kasvotusten opettelemme olemaan ihmisiä toisillemme.


Koska jokaisen meistä pitäisi voida tuntea itsensä hyväksytyksi, meidän pitäisi opetella katsomaan kulissien taakse suoraan toisen ihmisen sydämeen – näkemään hänen parhaat ominaisuutensa. Meidän pitäisi arvostaa myös itseämme, omia vahvuuksiamme ja hyväksyä omat puutteemmekin. Emme ole vielä täydellisiä.


Opiskelemme siis joka päivä itsemme ja toisten tuntemista, arvostamista. Oivallamme asioita matkan varrella, alamme katsella maailmaa toisin silmin ja ymmärrämme oman elämämme tärkeänä osana suurempaa kokonaisuutta.


Elämän tarkoitus? Elää ja oppia, kokea täysillä ihmiselon ihanuus ja kurjuus kaikilla mausteilla.


Onnistuaksemme tässä meidän pitää rohkeasti uskaltautua mukaan elämän tyrskyihin avoimin silmin ja kuulevin korvin, uskaltaa yrittää ja onnistua, erehtyä ja epäonnistua – joskus jopa sydän karrelle kärähtäneenä.


Olen koonnut matkani varrelta merkityksellisiksi kokemiani ja ymmärtämiäni asioita, jotka voisivat antaa vertaistukea, olla elämän eväinä toisillekin henkisellä tiellä. Mutta voin välittää vain omaa totuuttani.


Eväät ovat etappeja, tavoitteita, unelmia, matkan varrelle laadittuja suunnitelmia. Tavoitteet luovat sielullemme mahdollisuuden kehittyä. Tavoitteiden saavuttaminen ei ole tärkeää – yritykset ja erehdykset, matkan jatkaminen kohti uusia päämääriä on. Virheistä viisastumme.


Oma totuuteni vahvistui aikoinaan törmätessäni englantilaisen meedion Emma Hardinge Brittenin 1850 -luvulla kanavoimiin kymmeneen henkisen (spiritualistisen) elämänkatsomuksen periaatteeseen ja kymmeneen oikeudenmukaisuuden lakiin, jotka rohkaisevat meitä koko elämämme ajan etsimään totuutta, testaamaan tätä totuutta sisimmässämme ja elämään sopusoinnussa sisäisen oikeudentuntomme kanssa parhaan ymmärryksemme mukaan.


Muistan enoni usein sanoneen: ”Jokainen tulee uskollaan autuaaksi:” Luojalla voi olla monta nimeä, mutta jokaisen uskonnon ytimestä löytyy sama Rakkaus, joka yhdistää ja johdattaa meitä kaikkia matkallamme kohti Valoa.


VALOA KOHTI KOMPASTELLEN…


Anna-Maija usma

Olen vuosikymmenestä toiseen yhdessä Turms kuolemattoman kanssa miettinyt syntyjä syviä. Siksi lainaan muutaman oivalluksia herättäneen katkelman Mika WALTARIN teoksesta TURMS, KUOLEMATON (WSOY 1955)


”Tiedossa ihminen hakee varmuutta, jota ei ole. Siksi uhripapit vertailevat uhraamansa eläimen maksaa savesta tehtyyn maksaan, johon on viivoitettu ja kirjoitettu jumalien alueet ja nimet. Jumalallinen oivallus on poissa, siksi he ovat erehtyväisiä.


Paljon voi ihminen oppia, mutta oppi ei ole tietoa. Todellisen tiedon ainoat lähteet ovat luontainen varmuus ja jumalallinen oivallus.


Tällä tavoin olen kirjoittanut piirtimellä vahatauluun minä, Turms. Sitten olen huomannut kirjoittamani turhaksi ja pyyhkinyt sen pois.


Mutta voiko kirjoitus, joka kerran on kirjoitettu, hävitä vaikka se pyyhittäisiin pois? Vahataulu jää ja on, vaikka siitä pyyhittäisiin pois miten monta kirjoitusta tahansa. Myös pronssipatsaan voi sulattaa eikä sen hahmoa enää ole. Mutta hävi-ääkö hahmo silti?


On jumalallisia esineitä, joissa on voimaa niin, että sairas ihminen paranee kajotessaan sellaiseen esineeseen. On esineitä, jotka suojelevat kantajaansa. Myös toisia esineitä, jotka vahingoittavat ja aiheuttavat kirousta. On pyhiä paikkoja, jotka voi tietää pyhiksi, vaikka paikkaa ei ole merkitty alttarein tai uhrikivin.


Myös on näkijöitä, jotka voivat nähdä ihmisiä ja tapauksia menneisyydestä ottaessaan käteensä jonkin esineen. Mutta miten varmoina he puhuvatkaan ansaitakseen puuronsa ja öljynsä. Kukaan ei voi tietää mikä heidän puhumastaan on totta ja todella tapahtunut, mikä vain unta tai heidän keksimäänsä.


Voin sen todistaa, koska itselläni on sama kyky. Sen voin sanoa, että jotain säilyy esineissä, joita ihmiset ovat rakastaneet ja käyttäneet pitkiä aikoja ja joihin liittyy hyviä tai pahoja tekoja. Jotakin, joka on enemmän kuin esine itse.


Kaksi ihmistä ei koskaan näe tai maista samaa asiaa samalla tavalla. Eikä sama ihminen eri aikoina kuule tai kosketa samalla lailla. Siksi ihminen uskoessaan vain aistejaan valehtelee itselleen kaiken ikänsä.


Miksi siis kuitenkin kirjoitan? Kirjoitan voittaakseni ajan ja tunteakseni itseni. Mutta voittaisinko ajan? Sitä en koskaan voi tietää, koska en tiedä säilyykö myös hävinnyt ja poispyyhitty kirjoitus. Tyydyn siis kirjoittamaan tunteakseni itseni.”

Olen murunen


maailmankaikkeudessa,


maailmankaikkeus


murusessa.









Aurinkokuntamme planeetat ovat muodostuneet kaasusta, jäästä ja pölystä. Kun aurinkoa kiertävässä kaasupilvessä pölyhiukkaset törmäilivät toisiinsa, alkoi niistä muodostua kiinteitä kappaleita.


LUOMISEN IHME tapahtui, kun avaruuden pimeyden värähtelyt muuttuivat valoksi, valon varjot väreiksi ja värit ääneksi, joka lopulta loi muodot – ensin näkymättömät, sitten näkyvät muodot. Muodoista tuli kiinteämpiä ja pitempi-ikäisiä ja lopulta niistä kehittyi sielun ja hengen käyttövälineitä.


Atomit – molekyylit – mineraalit – kiteet – kivilajit – kristallit ovat planeettamme äänimuodostumien prototyyppejä, alkuperäismuotoja.


Maapallomme elämä on täysin riippuvainen auringon valosta. Kasvit, eläimet ja ihmiset – me kaikki olemme riippuvaisia valon energiasta. Vuorokausikierto ja vuodenaikojen vaihtuvat valo-olosuhteet vaikuttavat kaikkeen elämään. Auringon valo on elintärkeä tekijä, koska fyysinen kehomme on rakentunut samoista alkuaineista kuin aurinko. Näin ollen myös valkoisen valon sisältämät värienergiat vaikuttavat omalla yksilöllisellä tavallaan planeettamme elämään ja meihin.


Suurempien kokonaisuuksien hahmottamisen myötä myös kuolema saa uusia ulottuvuuksia. Energia ei koskaan häviä maailmankaikkeudessa - se vain muuttaa muotoaan.


Kuolema ei aiheuta mitään muutoksia sielullemme. Luovumme tarpeettomaksi käyneestä fyysisestä kehosta, joka ei enää reagoi maailman ilmiöihin ja vetäydymme takaisin sieluumme.


Syntymä ja kuolema ovat vain tajunnan lähettämistä fyysiseen maailmaan ja sen vetämistä takaisin korkeammille tasoille.

”Tajunta nukkuu kivessä,


unelmoi kasvissa, herää eläimessä,


tulee tietoiseksi itsestään


ihmisessä.”









Nämä erään tuntemattoman persialaisen runoilijan säkeet kiteyttävät luomakunnan tajunnan kehityksen osuvasti.


Kivi ei ole kuollutta ainetta. Kivikunnassakin tapahtuu kaiken aikaa muutoksia. Vaikka kivi heijastaa vain fyysisen tason energioita, sen sisällä miljoonien vuosien aikana kehittyneisiin kristalleihin ja jalokiviin on kiteytynyt paljon tietoa planeettamme synnystä ja perusolemuksesta. Ne sisältävät myös vahvoja hoitavia energioita koska ne ovat syntyneet planeettamme elementeistä ja yhdistävät meidät näin maapallon ravitseviin voimiin.


Kasvien tajunta ulottuu vaistojen ja tunteiden alueelle. Kasvit ja puut kommunikoivat keskenään monin tavoin ja kasvien reaktioita ihmisten tunteisiin sekä erilaiseen musiikkiin on tutkittu myös tieteellisesti.


Eläinten tajunta kurkottelee ajatusenergioihin. Etenkin ihmisten kanssa vuorovaikutuksessa elävät lemmikit ja kotieläimet kehittyvät tässä suhteessa pitkälle. Myös eläinten tunteita ja älyllisiä ominaisuuksia on tutkittu tieteellisesti.


Elämä tulee tietoiseksi itsestään ihmisessä. Tietoisuutemme sisältää perusvaistoja ja perusominaisuuksia – tärkeimpänä kaikkea olemassaoloa ylläpitävä voima Rakkaus. Sielussamme elää ikiaikainen läheisyyden ja rakkauden kaipuu – olemme yhteisöllisiä olentoja.


Kivikunta – kasvikunta – eläinkunta – ihmiskunta = LUOMA-KUNTA. Olemme kaikki osa planeettamme luomakuntaa.


Tietoisuutemme asettaa meidät vastuuseen teoistamme. ”Luomakunnan Herralla” on valta hallita maailmaa – tuhota tai suojella. Sen ei kuitenkaan tulisi olla ylivalta.


Valinnoillamme elämässä voimme omalta osaltamme vaikuttaa luonnon ja ihmisen rinnakkaiselon tasapainon palauttamiseen ja ylläpitämiseen kotiplaneetallamme.



[image: ]



Ei hätää ihmisen lapsella,


ei enkelillä


turvassa Luojansa kämmenellä.

